Document ID: /roh_data/filtered/fineweb-2-filterrobots_roh.jsonl.gz/29782

Daspö il 1911 publichescha l'Uniun dals Grischs il Chalender Ladin. I'l Chalender Ladin 2023 as po ler ün purtret fich persunel da Flurina Badel chi preschainta l'ouvra da sia vaschina artista Regula Verdet-Fierz. L'artista ho sviluppo üna tecnica per cultiver fluors da glatsch ch'ella tegna in salv sün palperi e taila. Quellas imbellischan la cuverta dal Chalender Ladin da quist an. Impü cuntegna il chalender scu adüna eir las diversas rubricas fixas cun noms per pops u cur chi'd es il meglder temp per üna nouva frisura. Illa tevla da cuntgnieu as chatta eir ils oters temas dal chalender.
Il Chalender Ladin 2023 as po retrer per 18 francs tals cuvis, puster suot quist link opür cumprer illas butias u librarias chi's chatta suot quist link.
La Chasa Paterna nr. 140 - "Fin al sain da not" as po cumprer per 16 francs i'l Chesin Manella ubain online suot quist link. 13 auturs ed auturas da l'Engiadin'Ota e Bravuogn faun reviver lur infanzia in lur vschinaunchas. Cun que creeschan els ün'atmosfera fich speciela e prüveda cun infanzias comblas da temp liber aint il god, illas straglias, in muntagna.
Per tuottas duos ediziuns es que pussibel da las abuner cun ün abunamaint. Chi chi s'annunzcha per quist abunamaint, survain zieva automaticamaint la(s) ediziun(s) cun ün quint per posta. Suot quist link as po fer l'abunamaint.
Daspö sia fundaziun l'on 1904 es l'Uniun dals Grischs (UdG) activa per lingua e cultura rumantscha in Engiadina, Val Müstair e Bravuogn. Seis böt es da promouver e mantgnair la lingua ed ils bains culturals dals Rumantschs Ladins. Quai capita d'üna vart cul lö d'inscunter cun libraria e program d'occurrenzas i'l Chesin Manella a Schlarigna. Da l'otra vart pissera l'UdG cun ediziuns e la vendita da cudeschs rumantschs per nouvs cudeschs ed otras medias in rumantsch ladin e per lur derasaziun.
L'Uniun dals Grischs es organisada sco società e collavura sco uniun affiliada da la Lia Rumantscha cun otras uniuns linguisticas e culturalas.